Document ID: /roh_data/filtered/fineweb-2-filterrobots_roh.jsonl.gz/369

Dapi il 2012 che quell’empermischun è vegnida fatga n’èsi dentant betg vegnì realisà insatge en quella direcziun. Cuntrari: il plaz, nua che la halla dueva vegnir eregida, è ussa reservà per il Parc da Tadao Ando, l’architect da renum dal Giapun. Ussa para quai project da survegnir nov schlantsch. La pli gronda midada è che la halla vegn bajegiada sper la chasa da scola e betg sco previs a l'entschatta, sper il l’hotel 7132.
Finanziada vegn questa halla mez da la vischnanca e mez da la 7132 SA. La vischnanca na sto betg prender daners enta maun. Quai vul dir: Remo Stoffel paja ils 6 milliuns ch’el avess da pajar per l’hotel en quest project halla polivalenta. Plinavant èsi previs, ch’el mettia anc ina giada 6 milliuns vitiers per realisar la halla communabla. Quest’idea cun in prim project vegn preschentada gia l’enviern a la populaziun da Val.
L’iniziativa sto vegnir tractada entaifer 6 mais
L’iniziativa gist inoltrada pretenda da Remo Stoffel ils 6 milliuns entaifer 1 mais. Quai ord il motiv ch’ins na vul betg pli spetgar. Dentant fa l’iniziativa strusch senn uschia. Quai vesan ils iniziants auter - els na retirain betg l’iniziativa.
Stoffel e vischnanca vulan halla polivalenta
Sco Marcel Rieder, in dals iniziants, ha detg ad RTR, na crain els betg che la cunterpartida tegnia pled. Tge che po dentant capitar è che l’iniziativa vegn tractada memia tard, pia pir suenter la decisiun da bajegiar la halla polivalenta. Tge che schabegia en quai cas n’è anc betg clar.